予以年事漸髙氣海不能熟生煖冷旅中又無藥物遂用火攻之策灼艾凡二百壯吟呻之際得詩二十韻
作者：朱弁
朝代：宋

paragraphs: 不作漳濵卧，年侵血氣衰。
據鞍思少壯，攬鏡嘆清羸。
有病方求艾，無營莫問蓍。
心知出下策，理勝遇中醫。
陽燧神逾速，銅仙術盡施。
論功鄙炮製，取穴辨毫釐。
火帝恩光異，炎官績用奇。
書螢比差似，珠蟻迫方知。
忖物嗟炮鱉，觀形笑灼龜。
煙微初炙手，氣烈漸鑚皮。
閉目書徒展，支頭枕屢移。
發狂還自哂，賈勇僅能支。
宋鷁追風日，吴牛喘月時。
忠言勞緩頰，善謔爲開眉。
服氣工夫逺，燒丹歲月遟。
衞生防後患，伐性釋前疑。
展轉那成夢，呻吟且當詩。
因心念民瘼，出位嘆身卑。
欲巳七年病，當從百丗師。
保身將保國，未可廢箴規。